<classify> SERIKALI imeridhishwa na Maonesho ya Nne ya Wiki ya Viwanda ya Jumuiya ya Nchi za Kusini mwa Afrika SADC kutokana na mwitikio mkubwa wa washiriki kutoka mataifa yote ya nchi wanachama.Hayo yalibanishwa na Rais wa Zanzibar, Dk Ali Mohamed Shein wakati akifunga maonesho hayo jana jijini Dar es Salaam. Maonesho hayo yaliyofunguliwa na Rais John Magufuli Agosti 5, mwaka huu, yalibeba kaulimbiu isemayao Mazingira Wezeshi ya Biashara kwa Maendeleo Jumuishi na Endelevu ya Viwanda.Dk Shein alisema maonesho hayo yatakuwa na mchango mkubwa katika utekelezaji wa mipango na mikakati ya SADC ya kuleta mageuzi makubwa ya uchumi wa viwanda katika nchi zote 16 wanachama wa SADC.Alisema taaluma, ujuzi na maarifa yaliyopatikana katika maonesho hayo, vitasaidia kukuza ubunifu wa kuendeleza viwanda, utafutaji wa masoko na kukuza uhusiano baina ya wazalishaji, wanunuzi, wasafirishaji na watumiaji bidhaa zinazozalishwa na viwanda vilivyomo ndani ya nchi wanachama wa Jumuiya hiyo.Faida nyingine ya maonesho hayo ni kupanua fursa ya ushirikiano kati ya wenye viwanda ndani ya nchi za SADC na wamiliki wa viwanda na watoa huduma mbali mbali wa mataifa mengine nje ya SADC.Nimejionea mwenyewe jinsi maadhimisho na Maonesho haya ya Awamu ya Nne ya Wiki ya Viwanda ya nchi za SADC yalivyofana sana, nimefurahi sana kuona kwamba kumekuwa na mwitikio mkubwa wa washiriki kutoka mataifa yote wanachama wa jumuiya. Alisema kwa kununua bidhaa zinazozalishwa na viwanda vilivyo katika Jumuiya ya SADC, itasaidia kuongeza masoko na ajira kama ilivyokuwa ikisisitizwa na Rais wa Kwanza wa Zanzibar, Mzee Abeid Amani Karume aliyewahi kusema Tukuza kilicho chako hadi usahau cha mwenzako, hivyo wakati umefika kwa nchi wanachama wa SADC kunapenda kuzitumia bidhaa zinazozalishwa na viwanda vyao wenyewe.  <topic>: KITAIFA 